32002R2086
L 321/8
JURNALUL OFÍCIAL AL UNIUNII EUROPENE
REGULAMENTUL (CE) NR. 2086/2002 AL COMISIEI
din 25 noiembrie 2002
de modificare a Regulamentului (CE) nr. 753/2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește descrierea, denumirea, prezentarea și protejarea anumitor produse vitivinicole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 2585/2001 (2), în special articolele 53 și 80,
întrucât:
(1)
Regulamentul (CE) nr. 753/2002 al Comisiei (3) prevede un interval de timp între intrarea sa în vigoare și data de la care se aplică, respectiv 1 ianuarie 2003, pentru a facilita comercianților și autorităților implicate tranziția între dispozițiile anterioare prevăzute în mai multe regulamente ale Consiliului și ale Comisiei privind denumirea și prezentarea vinurilor și noile norme de aplicare a Regulamentului (CE) nr. 1493/1999.
(2)
Data aplicării Regulamentului (CE) nr. 753/2002 ar trebui amânată până la începutul anului următor de recoltă, pe de o parte pentru a acorda statelor membre mai mult timp pentru actualizarea legislației lor naționale, în urma multor discuții între diferitele autorități implicate și între aceste autorități și mediile profesionale, precum și pentru a evita perturbarea operatorilor economici de către măsurile care intră în vigoare la 1 ianuarie 2003, și anume la jumătatea anului de recoltă curent, și pe de altă parte pentru a oferi anumitor țări terțe informațiile necesare cu privire la noul regulament.
(3)
Regulamentul (CE) nr. 753/2002 ar trebui modificat în consecință.
(4)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 753/2002 se modifică după cum urmează:
1.
La articolul 47 alineatul (2) primul paragraf, data de „31 decembrie 2002” se înlocuiește cu „31 iulie 2003”.
2.
La articolul 49 al doilea paragraf, data de „1 ianuarie 2003” se înlocuiește cu „1 august 2003”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 noiembrie 2002.